Billy Ray Cyrus

Billy Ray Cyrus (täisnimi William Ray Cyrus; sündinud 25. augustil 1961) on USA kantrilaulja, laulukirjutaja ja näitleja Flatwoodsist USA Kentucky osariigist. Kõige kuulsam on tema hittlugu "Achy Breaky Heart".  

Tema senini kõige edukam album on "Some Gave All", mis on saavutanud 9 × Multi-Platinumi USA-s. Albumit on müüdud üle 20 miljoni eksemplari üle maailma. Karjääri jooksul on Billy Rayl olnud 29 edetabelisinglit, millest 15 on olnud esimese 40 seas. 

Aastatel 2001–2004 oli Cyrus peaosatäitja telesarjas "Doc", kus ta  mängis Montana osariigist New Yorki kolinud arsti.  Aastatel 2006–2011 osales ta koos oma tütre Miley Cyrusega seriaalis "Hannah Montana". Seriaal jooksis Disney kanalil neli hooaega ning selle põhjal valmis ka samanimeline film.

Elulugu

Lapsepõlv

Cyrus sündis poliitik Ron Cyruse ja tema naise Ruth Ann Adkinsi perre. Lapsepõlves oli ta ümbritsetud bluegrass- ja gospelmuusikaga. Tema isa, kes oli paremakäeline, mängis kitarri. Billy Ray on aga vasakukäeline ja püüdis isa kitarri mängida, kuid ei suutnud seda selgeks õppida. Enne muusika esikohale seadmist läks Cyrus korvpallistipendiumiga Georgetowni kolledžisse. Ta tuli kolledžist kolmandal aastal ära ning otsustas muusikuks hakata. 1980ndatel esines ta oma bändi Sly Dogiga baarides, kuni sai salvestamislepingu Mercury Nashville Recordsiga.

Näitlejakarjäär

1999. aastal mängis Cyrus filmis "Radical Jack". Tal oli ka väike osa David Lynchi 2001. aasta filmis "Mullholland Drive" tegelasena Gene, basseinipuhastajana, kellel oli armuafäär Adam Kesheri (Justin Theroux) naisega. 2001. aastal mängis Billy Ray peaosa komöödia-draamasarjas "Doc", millest sai telemaailma kõrgeimalt hinnatud telesari. 2005. aastal laiendas Cyrus oma näitlejakarjääri lavastuses "Annie Get Your Gun", kehastades Frank Butlerit. 

Cyrus on osalenud seriaalides, nagu "Nanny", "Diagnoos: mõrv", "Lembelaev", "Love Boat: The Next Wave" ja TNN-i "18 Wheels of Justice". 2004. aastal oli ta külalisstaarina limusiinijuht Kanada teismelistedraama "Degrassi kool ja tema noored" osas "The Power of Love". 2005. aasta teisel poolel said Billy Cyrusest ja tema tütrest Miley Cyrusest Disney kanali staarid seriaalis "Hannah Montana", mis esilinastus 24. märtsil 2006. 

2007. aasta märtsis liitus Billy Ray teiste staaridega, et võtta osa neljandast hooajast saates "Tantsud tähtedega" USA formaadis. Tema ja ta partner Karina Smirnoff kukkusid välja kaheksandal nädalal ning eelneval nädalal olid olnud üks kahest viimasest paarist. Cyrus teeb kaasa ka Jackie Chani filmis "The Spy Next Door".

Abielu ja lapsed

Aastatel 1986–1991 oli Billy Ray abielus Cindy Smithiga, kellega koos ta kirjutas laulud "Wher'm I Gonna Live" ja "Some Gave All", viimane oli hittlugu tema 1992. aasta samanimelisel albumil "Some Gave All". Billy Ray abiellus 28. detsembril 1992 Leticia "Tish" Finleyga. Neil on kolm last: tütred Miley (sündinud Destiny Hope) ja Noah Lindsey ning poeg Braison Chance. Tal on ka kaks adopteeritud last: Trace (sündinud 1989; laulja/kitarrist bändis Metro Station) ja Brandi (sündinud 1987). Eelmisest suhtest on tal poeg Christopher Cody (sündinud 1992). 

2004. aasta intervjuus ABC uudistele avalikustas Cyrus, et nii tütar Miley (Finleyga) kui poeg Cody (tundmatu naisega) on mõlemad sündinud 1992. aastal, mil Cyrus oli avalikkuse ees vallaline ja abiellus Finleyga salaja. 
 
Perekond elas enne Los Angelesse kolimist 500-aakrises farmis Tennessee osariigis Nashville'i lähistel. Los Angelesse koliti "Hannah Montana" filmimiseks. Cyruse teisel tütrel Brandil oli ka roll "Hannah Montana" osas "Yet Another Side of Me" kliendina nr 1. 

Aprillis 2022 Tish ja Billy Cyrus lahutasid abielu.

Albumid

Stuudioalbumid

 1992 – "Some Gave All"
 1993 – "It Won't Be the Last"
 1994 – "Storm in the Heartland"
 1996 – "Trail of Tears"
 1998 – "Shot Full of Love"
 2000 – "Southern Rain"
 2003 – "Time Flies"
 2003 – "The Other Side"
 2006 – "Wanna Be Your Joe"
 2007 – "Home at Last"
 2009 – "Back to Tennessee"

Kogumikalbumid

 1997 – "The Best of Billy Ray Cyrus: Cover to Cover"
 2003 – "20th Century Masters – The Millennium Collection: The Best of Billy Ray Cyrus"
 2004 – "The Definitive Collection"
 2008 – "Love Songs"

Film ja televisioon

Filmid

Televisioon

Ameerika Ühendriikide lauljad
Ameerika Ühendriikide filminäitlejad
Sündinud 1961